รู้จักบริษัทเวียดนาม MWG ที่กำลังเติบโตอย่างรวดเร็ว
ตลาดหุ้นเวียดนาม ถือเป็นตลาดเกิดใหม่ ที่นักลงทุนไทยหลายคนให้ความสนใจ ปีนี้ ดัชนีตลาดหุ้นเวียดนาม หรือ VNI ได้ปรับตัวขึ้นมาอยู่ที่ 1,382.3 จุด เพิ่มขึ้นมาแล้ว 25% และกำลังทำจุดสูงที่สุดในประวัติศาสตร์ หากพูดถึงธุรกิจยักษ์ใหญ่ในเวียดนาม หลายคนก็น่าจะนึกถึงกลุ่มธุรกิจ Vingroup ของเศรษฐีที่รวยที่สุดในประเทศอย่าง Phạm Nhật Vượng หรือ Saigon Beer ธุรกิจเครื่องดื่มแอลกอฮอล์ ที่ไทยเบฟ เข้าไปซื้อกิจการ สำหรับวันนี้ เรามารู้จักกับอีกหนึ่งบริษัทเวียดนามที่กำลังเติบโตอย่างรวดเร็ว ที่ชื่อว่า “MWG” ทำธุรกิจค้าปลีก  ที่มีธุรกิจคล้ายกันกับ COM7 ผู้จัดจำหน่ายสินค้าอิเล็กทรอนิกส์ในประเทศไทย แล้วบริษัทแห่งนี้ ใหญ่ขนาดไหน ?  ลงทุนแมนจะเล่าให้ฟัง
28 มิ.ย. 2564

รู้จักบริษัทเวียดนาม MWG ที่กำลังเติบโตอย่างรวดเร็ว /โดย ลงทุนแมน
ตลาดหุ้นเวียดนาม ถือเป็นตลาดเกิดใหม่
ที่นักลงทุนไทยหลายคนให้ความสนใจ
ปีนี้ ดัชนีตลาดหุ้นเวียดนาม หรือ VNI ได้ปรับตัวขึ้นมาอยู่ที่ 1,382.3 จุด
เพิ่มขึ้นมาแล้ว 25% และกำลังทำจุดสูงที่สุดในประวัติศาสตร์
หากพูดถึงธุรกิจยักษ์ใหญ่ในเวียดนาม หลายคนก็น่าจะนึกถึงกลุ่มธุรกิจ Vingroup
ของเศรษฐีที่รวยที่สุดในประเทศอย่าง Phạm Nhật Vượng
หรือ Saigon Beer ธุรกิจเครื่องดื่มแอลกอฮอล์ ที่ไทยเบฟ เข้าไปซื้อกิจการ
สำหรับวันนี้ เรามารู้จักกับอีกหนึ่งบริษัทเวียดนามที่กำลังเติบโตอย่างรวดเร็ว ที่ชื่อว่า “MWG” ทำธุรกิจค้าปลีก 
ที่มีธุรกิจคล้ายกันกับ COM7 ผู้จัดจำหน่ายสินค้าอิเล็กทรอนิกส์ในประเทศไทย
แล้วบริษัทแห่งนี้ ใหญ่ขนาดไหน ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
MWG ย่อมาจาก Mobile World Investment Corporation ถูกก่อตั้งโดยคุณ Tai Duc Nguyen ในปี 2004
Tai Duc Nguyen เกิดที่นครโฮจิมินห์ ประเทศเวียดนาม มีพื้นฐานมาจากครอบครัวฐานะยากจนโดยมีคุณพ่อเป็นพ่อค้าขายข้าวเหนียวปิ้ง
เมื่อเติบโตขึ้น Tai Duc Nguyen ก็ได้เริ่มมองหาธุรกิจและตัดสินใจเปิดร้านขายโทรศัพท์สาขาแรกในนครโฮจิมินห์
แม้ว่าช่วงแรกจะยังล้มเหลว แต่หลังจากสะสมประสบการณ์มาระยะหนึ่ง
เขาก็ได้ลองผิดลองถูกกับเพื่อนและทำให้ร้านขายโทรศัพท์ของพวกเขาเริ่มเติบโตขึ้นมา
บวกกับในช่วงเวลานั้นเอง ตลาดโทรศัพท์มือถือในประเทศเวียดนามก็ได้เติบโตขึ้น
ส่งผลให้ธุรกิจของ Tai Duc Nguyen ได้รับอานิสงส์ไปด้วย
ปัจจุบัน MWG ได้ก้าวขึ้นมาเป็นธุรกิจค้าปลีกสินค้าอิเล็กทรอนิกส์รายใหญ่ในประเทศเวียดนาม
และมีส่วนแบ่งตลาดอุปกรณ์อิเล็กทรอนิกส์และเครื่องใช้ไฟฟ้า มากถึง 44% ในปีที่ผ่านมา
นอกจากนี้ ทางบริษัทก็ยังได้ขยายกลุ่มธุรกิจค้าปลีกไปยังอาหารสด ผักและผลไม้อีกด้วย
แล้วโมเดลธุรกิจของ MWG เป็นอย่างไร ?
MWG มีช่องทางการจัดจำหน่ายผ่านหน้าร้านเป็นหลักและมีหน้าร้าน 4,500 แห่งทั่วประเทศเวียดนาม 
โดยหน้าร้านทั้งหมดนี้ แบ่งออกเป็น
- Thegioididong ร้านขายโทรศัพท์มือถือ แท็บเล็ต และแล็ปท็อป 1,000 แห่ง
- Dien May Xanh ร้านขายอุปกรณ์อิเล็กทรอนิกส์ และเครื่องใช้ไฟฟ้า 2,500 แห่ง
- Bach Hoa Xanh ร้านค้าปลีกที่ขายอาหารสด ผัก ผลไม้ และของใช้ทั่วไป 2,000 แห่ง
นอกจากธุรกิจในประเทศเวียดนามแล้ว
MWG ก็ยังได้รุกธุรกิจจัดจำหน่ายสินค้าอิเล็กทรอนิกส์ไปยังประเทศกัมพูชาเช่นกัน
ทีนี้เรามาดูกันว่าผลประกอบการ Mobile World Investment Corporation ที่ผ่านมาเป็นอย่างไร ?
ปี 2018 รายได้ 118,113 ล้านบาท กำไร 3,927 ล้านบาท
ปี 2019 รายได้ 139,852 ล้านบาท กำไร 5,246 ล้านบาท
ปี 2020 รายได้ 148,574 ล้านบาท กำไร 5,361 ล้านบาท
รายได้เติบโตเฉลี่ย 12% ต่อปี
กำไรเติบโตเฉลี่ย 17% ต่อปี
โดยสัดส่วนรายได้ทั้งหมดของบริษัท แบ่งตามประเภทร้านค้าออกเป็น
กลุ่มโทรศัพท์มือถือ แท็บเล็ต และแล็ปท็อป 45.5%
กลุ่มอุปกรณ์อิเล็กทรอนิกส์ และเครื่องใช้ไฟฟ้า 42.6%
กลุ่มค้าปลีกอาหารสด และของใช้ทั่วไป 7.9%
อื่น ๆ 4.0%
 
จากสัดส่วนรายได้ เราคงพอสรุปได้ว่าธุรกิจหลักของ MWG 
ยังคงเป็นการขายโทรศัพท์มือถือและอุปกรณ์อิเล็กทรอนิกส์
แต่ที่น่าสนใจก็คือกลุ่มธุรกิจอาหารสด เป็นกลุ่มธุรกิจที่มีอัตราการเติบโตสูง
โดยปีที่แล้วเติบโตขึ้นมามากถึง 73% เมื่อเทียบกับปีก่อนหน้า
ซึ่งเป็นการเติบโตสวนทางกับกลุ่มธุรกิจหลักอย่างโทรศัพท์มือถือ 
และอุปกรณ์อิเล็กทรอนิกส์ ที่ปรับตัวลดลง 3.5% ในช่วงเวลาเดียวกัน
สำหรับสาเหตุที่รายได้กลุ่มสินค้าอิเล็กทรอนิกส์ลดลง ก็เพราะว่าการแข่งขันด้านราคาสินค้าในกลุ่มนี้ บนอีคอมเมิร์ซนั้นดุเดือด
และแม้ว่าทางบริษัท MWG จะมีช่องทางการขายผ่านเว็บไซต์และมีอัตราการเติบโตที่ดี
แถมเว็บไซต์ Thegioididong ก็มีส่วนแบ่งตลาดออนไลน์อยู่ที่อันดับ 2 เป็นรองเพียง Shopee 
แต่ช่องทางดังกล่าวก็ยังเป็นสัดส่วนที่น้อยและยังไม่สามารถชดเชยผลกระทบจากอีคอมเมิร์ซได้
ส่วนรายได้จากธุรกิจอาหารสดและของใช้ทั่วไป ปรับตัวเพิ่มขึ้นอย่างต่อเนื่อง
ปัยจัยหลักมาจากแบรนด์ “Bách Hóa Xanh” เปรียบเสมือนตลาดสดที่ทันสมัยของชาวเวียดนาม 
ราคาของสด อย่างเช่น กุ้ง หอย ปู ปลา และอื่น ๆ ถูกจนสามารถแข่งกับตลาดสดแบบดั้งเดิมได้
จากราคาที่ถูกและหน้าร้านที่ดูสะอาดและทันสมัย
ทั้งนี้ทางบริษัทก็ได้มีแผนการเติบโตทางธุรกิจ
รวมถึงมีการคาดการณ์ผลประกอบการในช่วง 2 ถึง 3 ปีข้างหน้า
โดย MWG คาดการณ์ว่าจะขยายธุรกิจจนครองส่วนแบ่ง
ตลาดสินค้าอุปกรณ์อิเล็กทรอนิกส์และเครื่องใช้ไฟฟ้าเพิ่มขึ้นเป็น 60% 
และคาดการณ์รายได้อยู่ที่ 202,000 ล้านบาท กำไรอยู่ที่ 9,700 ล้านบาท
แล้ว MWG ใหญ่ขนาดไหน ?
ปัจจุบัน MWG มีมูลค่าบริษัท 90,000 ล้านบาท ปรับตัวเพิ่มขึ้น 8 เท่า
เมื่อเทียบกับมูลค่าตอนจดทะเบียนเข้าตลาดหลักทรัพย์เวียดนามในปี 2014 
ซึ่งมูลค่าดังกล่าวใหญ่กว่าบริษัทที่มีธุรกิจคล้ายกันในประเทศไทย
อย่าง COM7 ที่มีมูลค่าราว 84,000 ล้านบาท เสียอีก..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-